rbi
వడ్డీరేట్లలో మార్పులుండవు
ముంబయి,  భారతీయ రిజర్వుబ్యాంకు వడ్డీరేట్లను ఈ ఏడాది స్థిరంగానే కొనసాగిస్తుందని నిపుణులు అంచనా వేస్తున్నారు. తటస్థ ద్రవ్యవిధానానే అనుసరిస్తుందని అంచనా. ప్రభుత్వ పెద్దనోట్ల రద్దు ద్వారా వ్యవస్థలోనికి వచ్చిపడిన అదనపు నగదును సర్దుబాటు చేసేందుకు రివర్స్‌ రెపోరేటును సైతం పెంచింది. అంతర్జాతీయంగా నిర్వహించిన 35మంది ఆర్థికవేత్తల అభిప్రాయసేకరణలో 6.25శాతం వద్దనే స్థిరంగా కొనసాగిస్తుందని అత్యధికశాతం ఆర్థికవేత్తలు ప్రకటిం చారు. రివర్స్‌రెపోరేటు కూడా ఆరుశాతంగా ఉంచుతుందని ఆర్థిక వేత్తల అంచనాలను కూడా ఆర్‌బిఐ నిజంచేసింది. ద్రవ్యోల్బణం గణాంకాలే ఎక్కువగా ఆందోళన కలిగిస్తున్నాయి.
దీనివల్లనే సులువైన ద్రవ్యవవిధానం ఈఏడాది ఉండకపోవచ్చని క్రిసిల్‌ ఆర్థికవేత్త ధర్మకృతి జోషి వెల్లడించారు. గత నెలలో రిటైల్‌ ధరలు ద్రవ్యోల్బణం 3.81 శాతంగా నిలిచింది. అక్టోబరు నుంచి చూస్తే శరవేగంగా మారింది. ఆర్‌బిఐ నాలుగుశాతం లక్ష్యానికి చేరువగానే ఉన్నప్పటికీ మరింతగా ధరలు పెరిగే అవకాశం ఉందని వేసిన అంచనాలు నిజం అయ్యాయి. ఆర్థికవేత్తలు ద్రవ్యోల్బణం 2017-18 ఆర్థిక సంవత్సరానికి 5శాతంగా ఉంటుందని అంచనా వేసారు. ఆర్‌బిఐ తాజా అంచనాలు కూడా ఇందుకు తోడయ్యాయి. మొదటి అర్ధ సంవత్సరంలో 4.5శాతం ఆ తర్వాత ఐదుశాతంగా ఉంటుందని అంచనా. భారత్‌ రుతుపవనాలు, వర్షాల సీజన్‌పరంగా ఈఏడాది అత్యంత కీలకంగాఉంటుంది. ఎక్కువ మంది జనాభాపరంగా వ్యవసాయంపైనే ఆధారపడి జీవిస్తున్నందున ఆహారద్రవ్యోల్బణం హెచ్చుతగ్గులు తప్పవన్న అంచనాలు కూడా ఉన్నాయి. ఈసారి సాధారణ వర్షపాతమే ఉంటుందని అన్ని ప్రాంతా లకు సమానంగా ఉంటుందని అంచనావేసారు. దీనివల్ల వ్యవసాయ, ఆర్థిక వృద్ధిపై ఉన్న ఆందోళనలు కొంతవరకూ తగ్గుతాయని అంచనా. 2019 వరకూ వడ్డీరేట్లలో ఎలాంటి మార్పులు ఉండకపోవచ్చన్న అంచనాలు కూడా లేకపోలేదు.
అప్పటికి వర్షపాతం వివరాలు, వర్షాల ప్రభావంతో వ్యవసాయరంగ దిగుబడులు వంటివి ద్రవ్యోల్బణం అంచనాకు అస్కారం కల్పిస్తాయని రిజర్వుబ్యాంకు అంచనా. భారత్‌ ఆర్థిక వ్యవస్థ ఇపుడిపుడే పెద్ద నోట్లరద్దు నుంచి రికవరీ అవుతున్నది. నవంబరు ఎనిమిదవ తేదీ న్రపకటించిన రద్దు నుంచి ఎక్కువ విలువలున్న పెద్దనోట్లు 86శాతంవరకూ నిలిచి పోయాయి. నగదు ఆధారిత ఆర్థికవ్యవస్థలో ఈ పరిస్థితి భారీగా దెబ్బతీసిందనే చెప్పాలి. అయితే ఆర్థికవృద్ధి ఈ ఆర్థికసంవత్సరంలో 7.5శాతం గాను ఆ తర్వాత 7.7శాతంగా ఉంటుందని ఆర్థిక వేత్తల సర్వేలో తేలింది. అంతర్జాతీయ ద్రవ్యనిధి సంస్థ (ఐఎంఎఫ్‌) ఆర్థికవృద్ధి అంచనాలు 7.7 శాతంగా ఉంటాయని అంచనా వేసింది. అక్టోబరు డిసెంబరు త్రైమాసికంలో గత ఏడాది 7.0శాతం గా నమోదయింది. ఫ్యాక్టరీ ఉత్పత్తి సేవలరంగ గణాంకాలు ఇటీవలికాలంలో కొంతమేర దెబ్బ తిన్నాయి. పెద్దనోట్ల రద్దుప్రభావమే ఇందుకు కారణమని తేలింది. ప్రపంచదేశాల్లో శరవేగంగా వృద్ధిచెందుతున్న దేశంగా భారత్‌ ఉన్నందున ఆసియాలోఉన్న మందగమనంతో కూడిన వృద్ధి లోనూ భారత్‌ ముందంజలోనే ఉందని ఆసియా అభివృద్ధి బ్యాంకు సైతం అంగీకరించింది. దీనివల్ల భారత్‌కు ఆర్థికవృద్ధిపరంగా ఢోకా ఉండదని ఆర్థికనిపుణుల అభిప్రాయం.